TVD, 20.5.2009


Naslov: Podali pobudo za razpis referenduma

Napoved za voditelja:

Krški župan Franc Bogovič je danes iz rok predstavnikov krajanov štirih krajevnih skupnosti, ki mejijo na krško nuklearko in članov Lokalnega partnerstva prejel pisno pobudo za razpis svetovalnega referenduma za odlagališče NSRAO. Ti so ob tem zbrali tudi 1425 podpisov volivcev, kar je več kot 10% volilnih upravičencev v krajevni skupnosti Dolenja vas, Leskovec pri Krškem, Krško polje in KS mesta Krško. Pobudniki predlagajo, da se referendumsko vprašanje glasi: »Ali soglašate z lokacijo in izgradnjo odlagališča NSRAO v Vrbini v občini Krško v skladu s predlogom uredbe o državnem prostorskem načrtu za odlagališče nizko in srednje radioaktivnih odpadkov?«. Ti so se za ta korak odločili, ker menijo, da s krajani ni bilo doseženega soglasja – družbene sprejemljivosti o umestitvi tega objekta v prostor. Kot je znano v krški občini poteka postopek sprejemanja Državnega prostorskega načrta za odlagališče, na katerega bi morala občina dati svoje mnenje do konca meseca. 

T- Iz Krškega GORAN ROVAN /

X- Snemalec Jože Grajžl /

Takole so zjutraj predstavniki krajanov in lokalnega partnerstva krškemu županu izročili pobudo oziroma zahtevo za razpis svetovalnega referenduma, ki naj bi ga izvedli v štirih krajevnih skupnostih.

T- BOJAN PETAN /
X- Lokalno partnerstvo /

Do sedaj v treh letih, ko smo imeli lokalno partnerstvo, nismo nekaterih stvari mogli še doreč, tako da bi bili krajani zadovoljni in da bi dosegli družbeno sprejemljivost, po naši oceni in oceni krajanov.

Pobudniki za referendum se niso odločili za zbiranje overjenih podpisov.

T- ANDREAS REPŠE /
X- Vaški odbor Spodnji Stari Grad /
Jest mislim in iz podpisov je razvidno, da je pobuda uradna. In če bi bilo potrebno, bi tudi to naredil. Moramo pa opozorit na to, da je med tem prebivalstvom tudi nekaj takih ljudi, ki bi jih težko bilo stransportirat do overitvenega mesta.

Tako po prejeti pobudi za referendum se je sestal kolegij občinskega sveta in po večurni razpravi sprejel sklep, da pozove ministrstvo za okolje in prostor, da se občini podaljša rok za izdajo mnenja.

T- FRANC BOGOVIČ /
X- župan občine Krško /
Kolegij je bil enotnega mnenja, da se to vprašanje nanaša na celotno občino. Zato bodo pobudniki pozvani za dopolnitev. 8-dnevni je rok za to dopolnitev in v kolikor bodo v osmih dneh to pobudo dopolnili, potem razpišemo 35-dnevni rok za zbiranje podpisov na Upravni enoti.

Vse do zaključka teh postopkov in izvedbe referenduma pa občinski svet naj ne bi odločal o sprejemanju Državnega prostorskega načrta za odlagališče, niti podajal drugih mnenj. Seveda pa bi se pred referendum v krški občini morali dogovoriti tudi o pobudi za individualne rente, za kar se zavzemajo krajani.

